One hour photo

Il film dal mais da Curdin Fliri

One Hour Photo è in film dal reschissur Mark Romanek, il Hitchkock dad ozendi. Cun simpels meds è el capavel da laschar enavos in sentiment da gronda impressiun tar ils aspectaturs.
Il film sa tracta dal impiegà Sy Parrish (Robin Williams) che sviluppa fotografias en in labor en ina filiala da la chadaina da butias "SayMart". Sy sa senta fitg abandunà. Tras sia lavur emprenda el bain ad enconuscher autra glieud, ma las relaziuns èn pel solit impersunalas e curtas. Sch'ins contempla però pli precis n'è el gnanca uschè sulet. Grazia a sia lavur vesa el tut ils muments persunals da la clientella. Uschia po el prender part a la vita da quella glieud senza ch'ella remartga quai. En emprima lingia al interessa la famiglia Yorkin, perquai ch'ella è tenor Sy la famiglia perfetga. Da mintga film che ils Yorkins mainan sa fa el copias ed el studegia la vita da quella famiglia. Cur che Sy cumenza però a sa maschadar en la vita dals Yorkins, sa schlia sia vita da siemis ...
Cun quest film vul il reschissur mussar quant trist, impersunal e terribel che noss mund sa esser. Specialmain la suldina dal narratur è mussada fitg bain. Sy sa senta isolà en ses labor grisch e steril, entant che la famiglia viva en ina chasa moderna ed allegra. Ma er qua sa zuppan tschertas secretezzas stgiras ... Tut n'è betg sco che i para.
La rolla da Sy è giugada infernal bain da Robin Williams. Tut en tut in film genial, baud in favurit per in per Oscars. Donn è be che la finiziun n'è betg gartegiada. Tar nus vegn il film ils 5.12.02 en ils kinos.